Бахъсэн къалэмрэ Дыгулыбгъуей къуажэмрэ
Урысейм и Къэрал ныпым и махуэр Iэтауэ щагъэлэпIащ Бахъсэн къалэм. Абы кърихьэлIат Мамхэгъ Хьэчим зи пашэ щIыпIэ администрацэм и лэжьакIуэхэр, егъэджэныгъэ IуэхущIапIэхэм я унафэщIхэмрэ еджакIуэхэмрэ, къалэдэсхэр, хьэщIэхэр.
Урысей Федерацэм и гимным щIэту япэщIыкIэ къэрал ныпышхуэм зрагъэубгъуащ. Абы и кIыхьагът метр 11, и бгъуагът метри 7. ИужькIэ творческэ гупхэм зыкъыщагъэлъэгъуащ Бахъсэн къалэмрэ Дыгулыбгъуей къуажэмрэ щэнхабзэмкIэ я унэхэм.
КъищынэмыщIауэ, зэпеуэ зэмылIэужьыгъуэхэр къызэрагъэпэщат. Абыхэм япкъ иткIэ къызэхуэсахэм къагъэлъэгъуащ Урысейм и тхыдэм, лъэпкъ нагъыщэхэм фIыуэ зэрыхащIыкIыр. Къэралым и ныпым и махуэр гъэлъэпIэныр адыгэ джэгум хуэкIуэжащ (ахэр махуэку къэс Бахъсэн къалэм щокIуэкI).
Балъкъыз Iэминэ.
